b'\n_START_ARTICLE_\nPlanetarij\n_START_PARAGRAPH_\nPlanetarij (prema planeti) je mehani\xc4\x8dko-opti\xc4\x8dki prikaz neba i gibanja nebeskih tijela._NEWLINE_Planetarij je isto obrazovna ustanova za poduku iz astronomije i njezinu popularizaciju u kojoj se simuliraju pojave na nebeskom svodu s pomo\xc4\x87u projekcije na kupolasti svod. U sredi\xc5\xa1tu kru\xc5\xbene dvorane smje\xc5\xa1tena je mehani\xc4\x8dko-opti\xc4\x8dka naprava, planetarij u u\xc5\xbeem smislu, koja prikazuje zvjezdano nebo, njegovo prividno gibanje, gibanje planeta i drugih tijela Sun\xc4\x8deva sustava me\xc4\x91u zvijezdama, pomr\xc4\x8dine, a tako\xc4\x91er i kru\xc5\xbenice sfernih koordinatnih sustava za odre\xc4\x91ivanje polo\xc5\xbeaja na nebu. Zeissov planetarij djeluje u Tehni\xc4\x8dkome muzeju u Zagrebu od 1965. Noviji planetariji upotrebljavaju i \xc5\xa1irokokutni filmski prikaz. Izvorno je planetarij naziv za mehani\xc4\x8dku napravu u kojoj se relativnim brzinama gibaju modeli planeta i njihovih satelita.  Astronomski centar Rijeka je izgradio novi planetarij, jedinstvenom u Hrvatskoj, u kojem le\xc5\xbee\xc4\x87i u naslonja\xc4\x8dima mo\xc5\xbeemo promatrati nebo iznad glave i pritom otkrivati tajne astronomije i svijeta koji nas okru\xc5\xbeuje u beskona\xc4\x8dnim svemirskim prostranstvima. Ova turisti\xc4\x8dka atrakcija dio je Astronomskog centra smje\xc5\xa1tenog u nekada\xc5\xa1njoj vojnoj utvrdi na brdu sv. Kri\xc5\xbe, za posjetitelje svih uzrasta.'